Vannverket i Bergen bor på det billigste hotellet - storebror Oslo valgte «Paradise Hotel»
Tidligere onsdag avslørte VG hvordan Vann- og avløpsetaten i Oslo sløser med penger, blant annet gjennom såkalt «snausing» for flere hundre tusen kroner. Denne uken er syv representanter for etaten på en vannmesse i Sør-Korea, der de bor på luksushotellet «Paradise Hotel». Kollegene fra Bergen har valgt en langt billigere løsning. - Vi valgte vårt hotell fordi det er praktisk og meget nært utstillingen, der det aller meste foregår. Det var også det billigste, sier fagsjefen i Bergen vann- og avløpsetat, Magnar Sekse, til VG Nett. Vi møter ham i resepsjonen på hotellet «Paradise Hotel», som med sine fem stjerner er det dyreste og mest eksklusive av hotellene som verdens største vannmesse, IWA, anbefaler til de de 5000 delegatene som deltar. Oslo har sendt syv delegater til messen, og haret budsjett på 500.000 kroner, Bergen har sendt to og regner med å bruke mellom 40 og 50.000 tilsammen.- Det er et definitivt nei, det har ikke vært aktuelt for oss, sier produksjonssjef Tor Solem i Trondheim Vann- og avløp til VG Nett. - Hvorfor har det ikke vært det? - Jeg synes temaet kanskje ikke var så aktuelt for oss, og i Trondheim er vi veldig restriktive på reiser og kurs. Det ville vært en utenlandstur som krever godkjennelse fra høyeste hold, og det har ikke vært noe tema, sier Solem. I Busan ligger «Paradise» lekkert til langs stranden i arrangørbyen og turistmekkaet Busan. Utenfor resepsjonen høres fontenen som sildrer ned i hotellets egen karpedam. Det er her de syv deltakerne fra Vann- og avløpsetaten i Oslo bor. Sekse og kollegaen han reiser sammen med er bare på besøk her. De bor på «Hauenda Centum», midt i betongjungelen inne i Busan - med tre og en halv stjerne. - Det er helt OK standard på det, synes vi. Det er så praktisk å være nært messa. Luksushotellet ligger 15 minutter med drosje eller buss unna messeområdet. Fra «Centum» kan du gå til messen på under to minutter. - Men jeg forstår det slik at det også er en del aktiviteter i forbindelse med messen her på «Paradise», som den banketten jeg er på i kveld. Det er nok praktisk å bo her, også, legger han til og lener seg tilbake i skinnsofaen i resepsjonen. - Å reise hit er ikke noen ferie VG Nett skrev tidligere på tirsdag om Oslos pengebruk i Sør-Korea. Direktør Per Kristiansen forsvarte å sende syv delegater, som han mener tilegner seg uvurderlig ny kunnskap og erfaringer. Han sier «Paradise Hotel» ble valgt fordi det er praktisk: - Det første møtet fra flyet hadde jeg her på hotellet under en time etter at jeg ankom. Vi jobber og er på foredrag langt over en normal arbeidsdag. Det å reise hit er ikke noen ferie. På luksushotellet finnes det både utendørs spa, driving range for de golfinteresserte, et eget casino og et innendørs shoppingsenter med noen av verdens mest fornemme merkevarer. Kristiansen understreker at ingenting av dette spilte inn da de valgte hotell: - Nei, det visste jeg ikke akkurat da jeg krysset av. Men om du ser, så har jeg tatt det nest billigste rommet, så jeg opplever ikke at dette er noe råflott. Dette er en vanlig norsk hotellpris på dette. - Men det er vel relativt behagelig å være på en slik tur? - Nei, jeg opplever det ikke slik. Du ser ganske groggy ut selv, etter å ha vært på flyet i 17 timer. Her er det knallhard jobbing hver dag, repliserer han. Forsvarer Oslos pengebruk Om man trekker fra leieutgiftene på standen til 180.000 kroner, har hver av Oslos delegater et budsjett på rundt 45.000 kroner for den fem dager lange messen. De to bergenserne regner altså med å bruke maksimalt 25.000 hver. - Vi bruker penger som vi tar inn fra fellesskapet, og vi skal forsøke å bruke de pengene så effektivt som mulig så bergenserne får så gode og trygge tjenester som mulig. Men jeg vil snu litt på det, og si at det ville vært verre å ikke ta seg råd til å komme hit. En feilinvestering koster oss dyrt, sier Sekse. - Men synes du Oslo har sløst med sitt budsjett på 500.000? - Det vil jeg ikke kommentere. Oslo har hatt presentasjoner og foredrag her, og det er flott at de tar med seg unge folk som får oppdage hvor stor bransjen er. Det er ikke lett å holde på unge folk, så jeg berømmer dem for der, svarer han og fortsetter: - Så er det alltid slik at man trekker erfaring på det man gjør, og finner ut om man kan gjøre noe bedre. Jeg ser ikke bort fra at det er slik det er i dette tilfellet. - Standen har et potensiale for å ha mer inni seg VG Nett fulgte mandag og tirsdag aktiviteten rundt den 63 meter store standen som vann- og avløpsetaten i Oslo har leid for 180.000 kroner. Direktør Kristiansen innrømmer selv at de ikke har lyktes med prosjektet, som fikk svært få besøkende på det ellers travle området. Sjefen for lillebroren fra Bergen sier han hørte om standen i planleggingsfasen i vår, men oppfattet det som at de opprinnelige planene «glapp» i innspurten. - Hva synes du om standen slik den står nå? - Nei, altså, det er klart at den har et potensial for å ha mer inni seg, sier Sekse. - Men det skal også sies at den har vært samlingspunkt for oss norske på messa, og også for andre som vi har tatt med oss. Jeg synes jo generelt at Norge bør markere seg sterkere. VG Netts reportere bor for øvrig også på «Paradise Hotel» under oppholdet i Busan.
Bergen regner med å bruke halvparten så mye penger på hver av sine delegater, men forsvarer pengebruken til Oslo.